LV Eiropas Savienības Oficiālais Vēstnesis C 186/28

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 186/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“ALUBIA DE LA BAÑEZA-LEÓN”

EK Nr.: ES-PGI-0005-0492-06.09.2005.

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Subdirecc. general de calidad diferenciada y agric. ecológica, dirección general de industria y mercados alimentarios, secretaría general de medio rural, ministerio de medio ambiente y medio rural y marino Adrese: Paseo Infanta Isabel, 1 28071 Madrid ESPAÑA Tālr. +34 913475394 Fakss +34 913475410 E-pasts: sgcaproagro@mapya.es

2. Grupa:

Nosaukums: Promotora Pro-IGP Alubia de León Adrese: Plaza San Marcos, 6 1o (Cámara Agraria) 24002 León ESPAÑA Tālr. +34 987226140 Fakss +34 987272840 E-pasts: agraria@camaraleon.e.telefonica.net Sastāvs: ražotāji/pārstrādātāji ( X ) citi ( )

3. Produkta veids:

1.6 grupa: Dārzeņi.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Alubia de La Bañeza-León”

4.2. Apraksts:

Aizsargātais produkts ir kaltētas pupiņas, kas izlobītas no vietējo šķirņu “Canela”, “Plancheta”, “Riñón menudo” un “Pinta” pupiņu (Phaseolus vulgaris L., pasuga Papilionaceae, pākšaugs, kas paredzēts cilvēku pārtikai) pākstīm.

Šo šķirņu pupiņu īpašības savā starpā ievērojami atšķiras, un tās ir šādas.

Kaltētu pupiņu morfoloģiskās īpašības: — šķirne “Canela”: nieres formas iegarena pupiņas vienmērīgā kanēļbrūnā krāsā. 100 pupiņu svars ir no 50 līdz 62 g; — šķirne “Plancheta”: ovālas pupiņas baltā krāsā. 100 pupiņu svars ir no 44 līdz 52 g; — šķirne “Pinta”: apaļas pupiņas kanēļbrūnā krāsā ar tumšsarkaniem lāsumiem. 100 pupiņu svars ir no 51 līdz 67 g; — šķirne “Riñon menudo”: nieres formas iegarenas pupiņas baltā krāsā ar dzīslojumu. 100 pupiņu svars ir no 41 līdz 57 g.

Kaltēta produkta fizikāli ķīmiskās īpašības Destilēta ūdens absorbcija 10–15 °C temperatūrā 10 stundu laikā – virs 100 %.

Organoleptiskās īpašības: — “Canela”: ļoti liela daļa vārīto pupiņu nesadalās, tām ir gluda un mīksta miza, ļoti mīksts un nedaudz krēmīgs mīkstums, zems graudainums, vidējs miltainums. — “Plancheta”: liela daļa vārīto pupiņu nesadalās, tām ir gluda un ļoti mīksta miza, ļoti mīksts un ļoti krēmīgs mīkstums, zems graudainums, neliels miltainums. — “Pinta”: vidēja daļa vārīto pupiņu nesadalās, tām ir gluda un mīksta miza, mīksts un krēmīgs mīkstums, ļoti zems graudainums, vidējs miltainums. — “Riñon menudo”: vidēja daļa vārīto pupiņu nesadalās, tām ir ļoti gluda un vidēji cieta miza, mīksts un vidēji krēmīgs mīkstums, ļoti zems graudainums, vidējs miltainums.

Kaltētas pupiņas pieder tirdzniecības kategorijai “Extra”, kura aprakstīta 1983. gada 16. novembra rīkojumā, ar ko apstiprina kvalitātes standartu dažiem kaltētiem dārzeņiem (BOE Nr. 275, 1983. gada 17. novembra), vai standartā, ar ko to aizstāj; tās ir iepakotas polietilēnā, audumā vai papīrā, un tās var glabāt parastos vides apstākļos.

4.3. Ģeogrāfiskais apgabals:

Lauksaimniecības ražošanas apgabals, kura platība ir 5 456 km2, ietver 98 Leonas (Léon) provinces pašvaldības, kas pieder pie Astorga, El Páramo, Esla-Campos, La Bañeza, La Cabrera un Tierras de León lauksaimniecības rajoniem, kā arī 20 pašvaldības Samoras (Zamora) provinces Benavente y Los Valles komarkā, kura atrodas līdzās iepriekš minētajai.

Apgabals ietver šādas pašvaldības, kas apkopotas pa provincēm un lauksaimniecības rajoniem.

Leonas (Léon) province Astorga komarka: Astorga, Benavides, Brazuelo, Carrizo, Hospital de Órbigo, Las Omañas, Llamas de la Ribera, Magaz de Cepeda, Mancomunidad de Quintana del Castillo y Villagatón, Quintana del Castillo, San Justo de la Vega, Santa Colomba de Somoza, Santiago Millas, Turcia, Val de San Lorenzo, Valderrey, Villagatón, Villamejil, Villaobispo, Villarejo de Órbigo un Villares de Órbigo. El Páramo komarka: Ardón, Bercianos del Páramo, Bustillo del Páramo, Chozas de Abajo, La Antigua, Laguna Dalga, Laguna de Negrillos, Pobladura de Pelayo García, Pozuelo del Páramo, Roperuelos del Páramo, San Adrián del Valle, San Pedro Bercianos, Santa María del Páramo, Santa Marina del Rey, Urdiales del Páramo, Valdefuentes del Páramo, Valdevimbre, Villadangos del Páramo, Villazala un Zotes del Páramo. Esla-Campos komarka: Algadefe, Cabreros del Río, Campo de Villavidel, Cimanes de la Vega, Corbillos de los Oteros, Cubillas de los Oteros, Fresno de la Vega, Mansilla de las Mulas, Mansilla Mayor, Onzonilla, San Millán de los Caballeros, Santas Martas, Toral de los Guzmanes, Valencia de Don Juan, Vega de Infanzones, Villademor de la Vega, Villamañán, Villamandos, Villanueva de las Manzanas, Villaornate y Castro, Villaquejida, Villasabariego un Villaturiel. La Bañeza komarka: Alija del Infantado, Castrillo de la Valduerna, Castrocalbón, Cebrones del Río, Comunidad de Riego de la Vega y Villamontán de la Valduerna, Comunidad de Soto de la Vega y Villazala, Destriana, La Bañeza, Palacios de la Valduerna, Quintana del Marco, Quintana y Congosto, Regueras de Arriba, Riego de la Vega, San Cristobal de la Polantera, San Esteban de Nogales, Santa Elena de Jamuz, Santa María de la Isla, Soto de la Vega un Villamontán de la Valduerna.

La Cabrera komarka: Castrocontrigo un Luyego. Tierras de León komarka: Cimanes del Tejar, Gradefes, León, San Andrés del Rabanedo, Santa Colomba de Curueño, Santa María de Ordás, Santovenia de la Valdoncina, Sariegos, Valdefresno, Valdepolo, Valverde de la Virgen, Vegas del Condado un Villaquilambre.

Samoras (Zamora) province: Benavente y Los Valles komarka: Alcubilla de Nogales, Arcos de la Polvorosa, Arrabalde, Benavente, Castrogonzalo (tikai Eslas upes rietumu krastā), Coomonte, Fresno de la Polvorosa, La Torre del Valle, Maire de Castroponce, Manganeses de la Polvorosa, Matilla de Arzón, Morales de Rey, Pobladura del Valle, San Cristóbal de Entreviñas, Santa Colomba de las Monjas, Santa Cristina de la Polvorosa, Santa María de la Vega, Villabrázaro, Villaferrueña un Villanueva de Azoague (tikai Eslas upes rietumu krastā).

4.4. Izcelsmes apliecinājums:

Regulatīvā padome uzrauga un kontrolē, vai pupiņu audzēšana, uzglabāšana, iepakošana un kvalitāte atbilst specifikācijas prasībām. Pupiņām jābūt no zemes gabaliem, kas atrodas lauksaimniecības ražošanas apgabalā un kas reģistrēti Regulatīvās padomes zemes gabalu reģistrā. Pupiņas apstrādā tikai noliktavās un iepakošanas uzņēmumos, kas iepriekš reģistrēti attiecīgajos Regulatīvās padomes reģistros. Zemes gabaliem, noliktavām un apstrādes un iepakošanas uzņēmumiem iepriekš veic novērtējumu, lai tās varētu reģistrēt, un pēc tam veic periodiskus novērtējumus, lai tās varētu palikt Regulatīvās padomes reģistrā. Produktu transportējot starp ražotājiem, noliktavām un reģistrētiem uzņēmumiem, jābūt pavaddokumentiem, ko iepriekš izdevusi Regulatīvā padome. Ar garantētu cilmes vietas nosaukumu, ko apstiprina Regulatīvās padomes marķējums, tirgū laiž tikai tās pupiņas, kas sekmīgi izturējušas visus kontroles pasākumus. Etiķešu skaits, ko Regulatīvā padome izsniedz iepakošanas un apstrādes uzņēmumiem, ir atkarīgs no saņemto pupiņu daudzuma un iepakojuma tilpuma.

4.5. Ražošanas metode:

Zemes gabalos: zemes gabalos ir apūdeņota augsne vai neapūdeņota, bet valgana augsne. Augsekas sistēmā pupiņas audzē ne biežāk kā ik pēc diviem gadiem. Regulatīvā padome pārrauga, lai sēkla būtu no bakteriālās plankumainības neskartiem augiem un tiktu apstrādāta pret smecerniekiem. Sēšana notiek pavasarī, un maksimālais blīvums ir 190 000 augi/ha. Pupiņu novākšana notiek augustā, septembrī vai oktobrī, kad pupiņas ir sasniegušas fizioloģisko briedumu.

Noliktavās: pupiņas var glabāt gan lauksaimnieki, gan citi uzņēmēji; nedrīkst pieļaut, ka sajaucas pupiņas no dažādām partijām, kuras fiziski jānošķir.

Noliktavām ir jāatbilst spēkā esošajiem tehniskajiem un sanitārajiem noteikumiem.

Iepakošanas uzņēmumos:

sākumā pupiņām piemēro dažādus izejvielu kvalitātes kontroles procesus. Pēc tam pupiņas sadala vienādās partijās, veic pupiņu sākotnējo tīrīšanu, apstrādi pret smecerniekiem, sijāšanu un klasifikāciju, attīrīšanu no bojātām pupiņām, iepakošanu, izmantojot dozētājus, pēdējo kvalitātes kontroli un marķēšanu, tostarp ar Regulatīvās padomes izsniegtajām kontretiķetēm.

4.6. Saikne:

Reputācija

Jau 1570. gadā ar La Bañeza pupiņām tirgojās slavenajos Medina del Campo tirgos, ko apgādāja tikai un vienīgi šī reģiona zemnieki.

1752. gada Ensenadas reģistrā [Catastro de Ensenada] atzīmēts, ka La Bañeza katru sestdienu notika tirgus un ka pupiņas bija starp tajā pārdotajiem produktiem.

Pascual Madoz sagatavotajā Spānijas un tās aizjūras īpašumu ģeogrāfijas, statistikas un vēstures vārdnīcā (1846–1850) (Diccionario geográfico, estadístico e histórico de España y sus posesiones de ultramar (1846–1850)) ir sniegta informācija par pupiņu audzēšanu Leonas provincē pēc 1799. gada tautas skaitīšanas datiem: “…provincē ražo 2 102 fanegas (126 120 kg) pupiņu, kuru vērtība ir aptuveni 63 060 reāli”. Tajā ir minēti arī skaitļi par patēriņu Leonas pilsētā laikā no 1835. līdz 1839. gadam. Pupiņas ir visvairāk patērētais dārzenis (0,21 fanega/12,6 kg uz iedzīvotāju gadā), kam seko aunazirņi (0,09 fanegas/5,4 kg) un dedestiņa (0,03 fanegas/1,8 kg).

Bailly-Baillière publicētajā Spānijas 1912. gada gadagrāmatā [Anuario General de España], pupiņas minētas kā galvenā vairāku pašvaldību produkcija La Bañeza tiesu apgabalā, un tajā ir iekļauts šāds reklāmas paziņojums: “Ceferino Martín – La Bañeza – Graudaugi, dārzeņi, vilna, pakulas, kartupeļi un šķirnes pupiņas, kas saņēmušas zelta medaļu”.

José Mourille López 1928. gadā tapušajā darbā “Leonas province (vispārēja rokasgrāmata” (Provincia de León (Guía general)) par La Bañeza ir teikts, ka “reģions ir slavens ar pupiņām, ko eksportē lielos daudzumos”.

Mūsdienās šo reputāciju cita starpā apstiprina tas, ka šis produkts ir iekļauts dažādos oficiālos pārtikas katalogos, piemēram, 1996. gada Spānijas tradicionālo produktu uzskaitījumā (Inventario Español de Productos Tradicionales), ko publicējusi Lauksaimniecības, zivsaimniecības un pārtikas ministrija un ko finansējusi Eiropas Komisija.

Šim produktam divas lappuses ir veltītas arī Kastīlijas un Leonas valdības Kvalitatīvo pārtikas lauksaimniecības produktu uzskaitījumā [Inventario de Productos Agroalimentarios de Calidad], kas publicēts 2001. gadā.

Pavisam nesen Leonas provinces Augstas kvalitātes pārtikas produktu rokasgrāmatā, kas saucas “León al gusto” un ko finansēja ELVGF Virzības nodaļa, šīm pupiņām bija veltītas četras lappuses.

Runājot par reklamēšanu ārvalstīs, arī izdevumā “Guide of the Best Fruits and Vegetables”, ko publicējusi Lauksaimniecības ministrija, tām ir veltītas divas lappuses.

Internetā, meklējot ar Google, var atrast 300 atsauces, galvenokārt tīmekļa vietnes, kas saistītas ar gastronomiju, tūrismu, kā arī atsauces uz Wikipedia u.c. No sociālā viedokļa šī produkta nozīmību pierāda arī tas, ka Bañeza reģionā izveidots pupiņu muzejs un ka pastāv La Bañeza-León pupiņu gastronomiskā brālība, kuru vada pašreizējais Revīzijas palātas priekšsēdētājs.

Tirgos šo pupiņu labo reputāciju un vērtību patērētāju acīs atspoguļo lielā starpība starp to cenu un tādu pupiņu cenu, kurām nav aizsargāta nosaukuma.

Dabiskie faktori

La Bañeza-Léon pupiņu īpašības ir saistītas ar ģeogrāfiskā apgabala klimatiskajām un augsnes īpašībām un ar videi piemēroto augu materiālu.

Klimats: vērojamas skaidras atšķirības no blakus esošā austrumu apgabala temperatūras un mitruma režīma un ziemeļos un rietumos esošo apgabalu mitruma režīma. Vidējais nokrišņu daudzums pupiņu audzēšanas laikā veicina auga labu attīstību, un to audzē apūdeņotā augsnē vai neapūdeņotā, bet valganā augsnē. Kopumā vidēja mitruma režīms kavē sēnīšu slimību attīstību, ja audzēšana un jo īpaši laistīšana noris pareizi.

Augsne: šī ģeogrāfiskā apgabala augsnēm raksturīgs šāds mehāniskais sastāvs: māla vai smilšmāla augsnes ar vidēju māla saturu un neitrālu vai skābu pH, kurās ir daudz organisku vielu un maz karbonātu. Šādā augsnē audzētām pupiņām ir liela ūdens absorbcijas spēja, mazs pelnu saturs un labas organoleptiskās īpašības pēc vārīšanas, kas galvenokārt izpaužas kā gludāka miza un miltaināks un mazāk graudains mīkstums.

Augu materiāls: šīs šķirnes ir audzētas tradicionāli un ilgstoši; ir notikusi selekcija, pateicoties agroklimatiskajai vide un lauksaimniekiem, kas no labākajiem zemes gabaliem vienmēr izvēlas visaugstākās kvalitātes un visvienveidīgākās pupiņas izmantošanai par sēklu nākamajai ražai.

Cilvēkfaktori

pateicoties daudzās paaudzēs gūtai pieredzei, lauksaimnieki spēj noteikt pupiņu audzēšanai piemērotākos zemes gabalus un pielāgot audzēšanas paņēmienus, lai iegūtu visaugstākās kvalitātes pupiņas.

4.7. Pārbaudes struktūra:

Nosaukums: Consejo Regulador de la Indicación Geográfica Protegida “Alubia de La Bañeza-León” Adrese: Avenida Portugal s/n 24750 La Bañeza (León) ESPAÑA Tālr. +34 987641686 Fakss +34 987641686 E-pasts: alubiadelabanezaleon@telefonica.net

Consejo Regulador de la Indicación Geográfica Protegida Alubia de La Bañeza-León atbilst standartam EN-45011, 1998. gada redakcija.

4.8. Marķējums:

Katra iepakošanas vai apstrādes uzņēmuma tirdzniecības etiķetes un iepakojums, ir jāapstiprina Regulatīvajai padomei. Uz tā obligāti jābūt norādei “Indicación Geográfica Protegida Alubia de La Bañeza-León” un Regulatīvās padomes logotipam. Kontretiķeti, ko identificē ar burtu un ciparu kodu, izsniedz Regulatīvā padome.

Regulatīvās padomes logotips ir šāds:

Produktus, kuru ražošanā kā izejvielu izmanto pupiņas Alubia de La Bañeza-León, tostarp, pēc apstrādes un pārstrādes, var piedāvāt patēriņam iepakojumā, uz kura minēts šis nosaukums (Elaborado con Indicación Geográfica Protegida Alubia de La Bañeza-León), bet nav Kopienas logotipa, ar nosacījumu:

a) ka produkts, kam ir AĢIN Alubia de La Bañeza-León, ir vienīgā sastāvdaļa, kas pieder attiecīgajai pārtikas produktu kategorijai;

b) ka attiecīgos ražotājus vai pārstrādātājus ir apstiprinājusi Regulatīvā padome, kas uzrauga aizsargātā nosaukuma pareizu lietošanu. Šajā nolūkā Regulatīvā padome izstrādā pieteikuma paraugu, kurā norādīta atļaujas saņemšanas kārtība. Tās pieprasītāja pienākums ir piekrist kontroles pasākumiem, kas Regulatīvajai padomei jāveic, lai pārliecinātos par Alubia de La Bañeza-León izsekojamību.

Ja produktu sastāvā nav tikai un vienīgi pupiņas Alubia de La Bañeza-León, aizsargāto nosaukumu var norādīt tikai šo produktu sastāvdaļu sarakstā.